|  |
| --- |
| **PRAVILNIK****O SADRŽAJU I NAČINU VOĐENJA EVIDENCIJE I IZDAVANJU JAVNIH ISPRAVA U OSNOVNOJ ŠKOLI***("Sl. glasnik RS", br. 66/2018 i 82/2018)* |

**Član 1**

Ovim pravilnikom propisuje se sadržaj, način vođenja i obrasci evidencija koje vodi osnovna škola, osnovna muzička škola, osnovna baletska škola i osnovna škola za učenike sa smetnjama u razvoju i invaliditetom (u daljem tekstu: škola): matične knjige, dnevnika obrazovno-vaspitnog rada - razredne knjige, evidencije o polaganju ispita - zapisnika o popravnim, razrednim i drugim ispitima i evidencije o izdatim svedočanstvima.

Evidenciju o uspehu učenika na kraju školske godine i o podeli predmeta na nastavnike škola vodi u okviru dnevnika obrazovno-vaspitnog rada - razredne knjige, a evidenciju o izdatim svedočanstvima i drugim javnim ispravama u okviru matične knjige.

Ovim pravilnikom propisuje se sadržaj i obrasci javnih isprava koje izdaje škola: đačke knjižice, svedočanstva o završenoj školi, odnosno razredu, prevodnice i uverenja o položenom ispitu iz stranog jezika.

**Član 2**

Matična knjiga vodi se posebno za svakog učenika u okviru odeljenja, počev od upisa u školu do završetka sticanja osnovnog obrazovanja i vaspitanja.

Matična knjiga za prvi ciklus osnovnog obrazovanja i vaspitanja (od prvog do četvrtog razreda) vodi se na Obrascu broj 1, koji je propisan Pravilnikom o sadržaju i načinu vođenja evidencije i izdavanju javnih isprava u osnovnoj školi ("Službeni glasnik RS", br. 55/06, 51/07, 67/08, 39/11, 82/12, 8/13, 70/15, 81/17 i 48/18 - u daljem tekstu: Pravilnik).

Spoljni tabak matične knjige vodi se za svako odeljenje, a unutrašnji tabak za svakog učenika i popunjava se od upisa u prvi razred do završetka četvrtog razreda.

Matična knjiga za prvi ciklus osnovnog obrazovanja i vaspitanja (od prvog do četvrtog razreda), za učenike koji su upisani u prvi razred školske 2018/2019. godine, vodi se na Obrascu broj 1v, u obliku spoljnjeg tabaka i unutrašnjeg tabaka veličine 29,5 x 42 cm, na 100-gramskoj hartiji, a kada se štampa i izdaje dvojezično iste je veličine.

Obrazac broj 1v iz stava 4. ovog člana odštampan je uz ovaj pravilnik i čini njegov sastavni deo.

**Član 3**

Matična knjiga za drugi ciklus osnovnog obrazovanja i vaspitanja (od petog do osmog razreda) vodi se na Obrascu broj la, koji je propisan Pravilnikom.

Spoljnji tabak matične knjige vodi se za svako odeljenje, a unutrašnji list za svakog učenika i popunjava se od petog razreda do završetka osmog razreda i polaganja završnog ispita.

Matična knjiga za drugi ciklus osnovnog obrazovanja i vaspitanja (od petog do osmog razreda), za učenike koji su upisani u peti razred školske 2017/2018. godine, vodi se na Obrascu broj 1b, koji je propisan Pravilnikom.

Matična knjiga za drugi ciklus osnovnog obrazovanja i vaspitanja (od petog do osmog razreda), za učenike koji su upisani u peti razred školske 2018/2019. godine, vodi se na Obrascu broj 1g, u obliku spoljnjeg tabaka i unutrašnjeg lista veličine 29,5 x 42 cm, na 100-gramskoj hartiji, a kada se štampa i izdaje dvojezično iste je veličine.

Obrazac broj 1g iz stava 5. ovog člana odštampan je uz ovaj pravilnik i čini njegov sastavni deo.

**Član 4**

Matična knjiga osnovne muzičke škole i osnovne baletske škole, vodi se na Obrascu broj 2a, koji je propisan Pravilnikom.

Spoljni tabak matične knjige vodi se za svaki odsek - glavni predmet. Unutrašnji list je poseban za svakog učenika i popunjava se od upisa u prvi do završetka završnog razreda.

**Član 5**

Dnevnik obrazovno-vaspitnog rada razredna knjiga vodi se za svaku školsku godinu, posebno za svako odeljenje i sadrži lične podatke o svakom učeniku, evidenciju o uspehu u učenju i vladanju u prvom i drugom polugodištu, dnevnik rada (razrednu knjigu), evidenciju o uspehu svih učenika na kraju polugodišta i na kraju školske godine i evidenciju o podeli predmeta na nastavnike u svakom odeljenju.

Dnevnik obrazovno-vaspitnog rada za prvi razred osnovne škole, za učenike koji su upisani u prvi razred školske 2018/2019. godine, vodi se na Obrascu broj 3b, u obliku knjige sa tvrdim koricama teget boje, veličine 25 x 35 cm, na 80-gramskoj hartiji, a kada se štampa i izdaje dvojezično iste je veličine i/ili se vodi u elektronskom obliku shodnom primenom odredaba ovog pravilnika.

Obrazac broj 3b iz stava 2. ovog člana odštampan je uz ovaj pravilnik i čini njegov sastavni deo.

Dnevnik obrazovno-vaspitnog rada u osnovnoj školi (od drugog do četvrtog razreda) vodi se na Obrascu broj 4, koji je propisan Pravilnikom i/ili se vodi u elektronskom obliku shodnom primenom odredaba Pravilnika.

Dnevnik obrazovno-vaspitnog rada u kombinovanom odeljenju za prvi ciklus osnovnog obrazovanja i vaspitanja (od prvog do četvrtog razreda), vodi se na Obrascu broj 4b, u obliku knjige sa tvrdim koricama teget boje, veličine 29,5 x 42 cm, na 80-gramskoj hartiji, a kada se štampa i izdaje dvojezično iste je veličine i/ili se vodi u elektronskom obliku shodnom primenom odredaba ovog pravilnika.

Obrazac broj 4b iz stava 5. ovog člana odštampan je uz ovaj pravilnik i čini njegov sastavni deo.

Kada se nastava izvodi i na jeziku nacionalnih manjina, evidencija se vodi i na jeziku te nacionalne manjine, osim dnevnika rada (razredne knjige) koji se vodi samo na jeziku na kome se ostvaruje obrazovno-vaspitni rad.

Dnevnik obrazovno-vaspitnog rada u produženom boravku (za prvi ciklus osnovnog obrazovanja i vaspitanja), vodi se na Obrascu broj 3a, koji je propisan Pravilnikom i/ili se vodi u elektronskom obliku shodnom primenom odredaba Pravilnika.

**Član 6**

Dnevnik obrazovno-vaspitnog rada u osnovnoj školi za drugi ciklus osnovnog obrazovanja i vaspitanja (od petog do osmog razreda) vodi se na Obrascu broj 5a, koji je propisan Pravilnikom i/ili se vodi u elektronskom obliku shodnom primenom odredaba ovog pravilnika.

Dnevnik ostalih oblika obrazovno-vaspitnog rada u osnovnoj školi, vodi se na Obrascu broj 5b, koji je propisan Pravilnikom i/ili se vodi u elektronskom obliku shodnom primenom odredaba Pravilnika.

Dnevnik obrazovno-vaspitnog i ostalih oblika rada za šesti, sedmi i osmi razred osnovne škole, za učenike koji su upisani u šesti razred školske 2018/2019. godine, vodi se na Obrascu broj 5g, u obliku knjige sa tvrdim koricama teget boje, veličine 25 x 35 cm, na 80-gramskoj hartiji, a kada se štampa i izdaje dvojezično iste je veličine i/ili se vodi u elektronskom obliku shodnom primenom odredaba ovog pravilnika.

Dnevnik obrazovno-vaspitnog i ostalih oblika rada za drugi ciklus osnovnog obrazovanja i vaspitanja, za učenike koji upisuju peti razred školske 2018/2019. godine, vodi se na Obrascu broj 5d, u obliku knjige sa tvrdim koricama teget boje, veličine 25 x 35 cm, na 80-gramskoj hartiji, a kada se štampa i izdaje dvojezično iste je veličine i/ili se vodi u elektronskom obliku shodnom primenom odredaba ovog pravilnika.

Obrasci broj 5g i broj 5d iz st. 3. i 4. ovog člana odštampani su uz ovaj pravilnik i čine njegov sastavni deo.

**Član 7**

U osnovnoj muzičkoj školi vode se dva dnevnika obrazovno-vaspitnog rada - razredne knjige: za glavni predmet - individualni rad i za teorijske predmete. Ovi dnevnici vode se za svaku školsku godinu, posebno za svako odeljenje - klasu i za svaki glavni predmet.

Dnevnik obrazovno-vaspitnog rada za glavni predmet - individualni rad u osnovnoj muzičkoj školi vodi se na Obrascu broj 6a, koji je propisan Pravilnikom i/ili se vodi u elektronskom obliku shodnom primenom odredaba Pravilnika.

Dnevnik obrazovno-vaspitnog rada za teorijske predmete u osnovnoj muzičkoj školi vodi se na Obrascu broj 7, koji je propisan Pravilnikom i/ili se vodi u elektronskom obliku shodnom primenom odredaba Pravilnika.

**Član 8**

Dnevnik obrazovno-vaspitnog rada u osnovnoj baletskoj školi vodi se na Obrascu broj 8a, koji je propisan Pravilnikom i/ili se vodi u elektronskom obliku shodnom primenom odredaba Pravilnika.

**Član 9**

Škola vodi evidenciju o polaganju ispita učenika.

Zapisnik o polaganju ispita vodi se prilikom polaganja ispita u osnovnoj školi, osnovnoj školi za učenike sa smetnjama u razvoju i invaliditetom, osnovnoj muzičkoj, odnosno osnovnoj baletskoj školi, ispita iz stranog jezika i drugih ispita.

Zapisnik o polaganju ispita vodi se na Obrascu broj 9, koji je propisan Pravilnikom.

**Član 10**

Škola izdaje svakom učeniku đačku knjižicu prilikom upisa u školu, u koju se unose lični podaci učenika i podaci o uspehu i vladanju na kraju prvog i drugog polugodišta svakog razreda.

Đačka knjižica za učenike osnovne škole za prvi ciklus osnovnog obrazovanja i vaspitanja (od prvog do četvrtog razreda) vodi se na Obrascu broj 10, koji je propisan Pravilnikom.

Đačka knjižica za učenike osnovne škole za prvi ciklus osnovnog obrazovanja i vaspitanja (od prvog do četvrtog razreda), za učenike koji su upisani u prvi razred školske 2018/2019. godine, vodi se na Obrascu broj 10v, sa mekim plastificiranim koricama teget boje, veličine 14 x 19 cm, na 80-gramskoj hartiji, sa Malim grbom Republike Srbije u pozadini teksta na svakoj desnoj strani obrasca, a kada se štampa i izdaje dvojezično iste je veličine.

Obrazac broj 10v iz stava 3. ovog člana odštampan je uz ovaj pravilnik i čini njegov sastavni deo.

**Član 11**

Đačka knjižica za učenike osnovne škole za drugi ciklus osnovnog obrazovanja i vaspitanja (od petog do osmog razreda) vodi se na Obrascu broj 10a, koji je propisan Pravilnikom.

Đačka knjižica za učenike osnovne škole za drugi ciklus osnovnog obrazovanja i vaspitanja (od petog do osmog razreda), za učenike koji su upisani u peti razred školske 2017/2018. godine, vodi se na Obrascu broj 10b, koji je propisan Pravilnikom.

Đačka knjižica za učenike osnovne škole za drugi ciklus osnovnog obrazovanja i vaspitanja (od petog do osmog razreda) za učenike koji su upisani u peti razred u školskoj 2018/2019. godini, vodi se na Obrascu broj 10g, sa čvrstim koricama teget boje, veličine 10 x 14 cm, na 80-gramskoj hartiji, sa Malim grbom Republike Srbije u pozadini teksta na svakoj desnoj strani obrasca, a kada se štampa i izdaje dvojezično veličine je 12 x 16 cm.

Obrazac 10g iz stava 5. ovog člana odštampan je uz ovaj pravilnik i čini njegov sastavni deo.

**Član 12**

Osnovna muzička škola i osnovna baletska škola izdaje svakom učeniku đačku knjižicu prilikom upisa u školu, u koju se unose lični podaci učenika, podaci o uspehu i vladanju na kraju prvog i drugog polugodišta za svaki razred u toku školovanja.

Đačka knjižica za učenike osnovne muzičke muzičke i osnovne baletske škole, vodi se na Obrascu broj 11a, koji je propisan Pravilnikom.

**Član 13**

Osnovna škola izdaje prevodnicu učenicima prvog razreda prvog ciklusa osnovnog obrazovanja i vaspitanja, koji su upisani u prvi razred školske 2018/2019. godine, o prelasku iz jedne u drugu osnovnu školu na Obrascu broj 12b, u obliku tabaka veličine 21 x 29,5 cm, na 100-gramskoj hartiji na svetložutoj podlozi sa Malim grbom Republike Srbije u pozadini teksta, a kada se štampa i izdaje dvojezično iste je veličine.

Obrazac broj 12b iz stava 1. ovog člana odštampan je uz ovaj pravilnik i čini njegov sastavni deo.

**Član 14**

Osnovna škola izdaje prevodnicu učenicima drugog, trećeg ili četvrtog razreda prvog ciklusa osnovnog obrazovanja i vaspitanja o prelasku iz jedne u drugu osnovnu školu, na Obrascu broj 12a, koji je propisan Pravilnikom.

**Član 15**

Osnovna škola izdaje prevodnicu učenicima drugog ciklusa osnovnog obrazovanja i vaspitanja (od petog do osmog razreda) o prelasku iz jedne u drugu osnovnu školu, na Obrascu broj 13a, koji je propisan Pravilnikom.

Osnovna škola izdaje prevodnicu učenicima drugog ciklusa osnovnog obrazovanja i vaspitanja (od petog do osmog razreda) koji su upisani u peti razred školske 2017/2018. godine, o prelasku učenika iz jedne u drugu osnovnu školu, na Obrascu broj 13b, koji je propisan Pravilnikom.

Osnovna škola izdaje prevodnicu učenicima drugog ciklusa osnovnog obrazovanja i vaspitanja (od petog do osmog razreda) koji su upisani u peti razred školske 2018/2019. godine, o prelasku iz jedne u drugu osnovnu školu, na Obrascu broj 13v, u obliku lista veličine 21 x 29,5 cm, na 100-gramskoj hartiji, na svetložutoj podlozi, sa Malim grbom Republike Srbije u pozadini teksta, a kada se štampa i izdaje dvojezično veličine je 25 x 35 cm.

Obrazac broj 13v iz stava 3. ovog člana odštampan je uz ovaj pravilnik i čini njegov sastavni deo, a primenjuje se počev od školske 2018/2019. godine.

**Član 16**

Osnovna muzička škola i osnovna baletska škola izdaje prevodnicu o prelasku učenika iz jedne u drugu osnovnu muzičku školu i osnovnu baletsku školu, na Obrascu broj 14, koji je propisan Pravilnikom.

**Član 17**

Učeniku koji odlazi u inostranstvo ili kome je prestala obaveza pohađanja nastave osnovna škola izdaje svedočanstvo o završenom prvom razredu prvog ciklusa osnovnog obrazovanja i vaspitanja na Obrascu broj 15b, a ukoliko se dnevnik obrazovno-vaspitnog rada vodi u elektronskom obliku, škola može da štampa i izdaje svedočanstvo čija je sadržina utvrđena ovim pravilnikom.

Svedočanstvo iz stava 1. ovog člana izdaje se na 100-gramskoj hartiji, na svetložutoj podlozi sa Malim grbom Republike Srbije u pozadini teksta na prvoj strani, u obliku tabaka veličine 21 x 29,5 cm, a kada se štampa i izdaje dvojezično veličine je 25 x 35 cm.

Obrazac broj 15b iz stava 1. ovog člana odštampan je uz ovaj pravilnik i čini njegov sastavni deo.

**Član 18**

Učeniku koji odlazi u inostranstvo ili kome je prestala obaveza pohađanja nastave osnovna škola izdaje svedočanstvo o završenom drugom, trećem ili četvrtom razredu prvog ciklusa osnovnog obrazovanja i vaspitanja, na Obrascu broj 15a, koji je propisan Pravilnikom.

Ukoliko se dnevnik obrazovno-vaspitnog rada vodi u elektronskom obliku, škola može da štampa i izdaje svedočanstvo iz stava 1. ovog člana čija je sadržina utvrđena Pravilnikom.

**Član 19**

Učenicima drugog ciklusa osnovnog obrazovanja i vaspitanja (od petog do osmog razreda), osnovna škola izdaje svedočanstvo o završenom petom, šestom, sedmom i osmom razredu, na Obrascu broj 16a, koji je propisan Pravilnikom.

Ukoliko se dnevnik obrazovno-vaspitnog rada vodi u elektronskom obliku, škola može da štampa i izdaje svedočanstvo iz stava 1. ovog člana čija je sadržina utvrđena Pravilnikom.

Učenicima drugog ciklusa osnovnog obrazovanja i vaspitanja, koji su upisani u peti razred školske 2017/2018. godine, osnovna škola izdaje svedočanstvo o završenom petom, šestom, sedmom i osmom razredu, na Obrascu 16b, koji je propisan Pravilnikom.

Ukoliko se dnevnik obrazovno-vaspitnog rada vodi u elektronskom obliku, škola može da štampa i izdaje svedočanstvo iz stava 3. ovog člana čija je sadržina utvrđena Pravilnikom.

Učenicima drugog ciklusa osnovnog obrazovanja i vaspitanja, koji su upisani u peti razred školske 2018/2019. godine, osnovna škola izdaje svedočanstvo o završenom petom, šestom, sedmom i osmom razredu na Obrascu broj 16v, a ukoliko se dnevnik obrazovno-vaspitnog rada vodi u elektronskom obliku, škola može da štampa i izdaje svedočanstvo čija je sadržina utvrđena ovim pravilnikom.

Svedočanstvo iz stava 5. ovog člana izdaje se na 100-gramskoj hartiji, na svetložutoj podlozi, sa Malim grbom Republike Srbije u pozadini teksta, u obliku lista veličine 21 x 29,5 cm, a kada se štampa i izdaje dvojezično veličine je 25 x 35 cm.

Obrazac broj 16v iz stava 5. ovog člana odštampan je uz ovaj pravilnik i čini njegov sastavni deo.

**Član 20**

Osnovna škola izdaje učeniku svedočanstvo o završenom osnovnom obrazovanju i vaspitanju na Obrascu broj 17b u obliku lista veličine 21 x 29,5 cm, na 120-gramskoj hartiji, na svetloplavoj podlozi sa Malim grbom Republike Srbije u pozadini teksta, a kada se štampa i izdaje dvojezično iste je veličine.

Obrazac broj 17b iz stava 1. ovog člana odštampan je uz ovaj pravilnik i čini njegov sastavni deo.

**Član 21**

Osnovna muzička škola i osnovna baletska škola izdaje učeniku svedočanstvo o završenom razredu drugog ciklusa osnovnog muzičkog obrazovanja i vaspitanja i osnovnog baletskog obrazovanja i vaspitanja, na Obrascu broj 18a, koji je propisan Pravilnikom.

Ukoliko se dnevnik obrazovno-vaspitnog rada vodi u elektronskom obliku, škola može da štampa i izdaje svedočanstvo iz stava 1. ovog člana čija je sadržina utvrđena Pravilnikom.

**Član 22**

Osnovna muzička škola i osnovna baletska škola izdaje učeniku svedočanstvo o završenom osnovnom muzičkom obrazovanju i vaspitanju i osnovnom baletskom obrazovanju i vaspitanju, na Obrascu broj 18b, koji je propisan Pravilnikom.

**Član 23**

Osnovna škola izdaje učeniku uverenje o položenom ispitu iz stranog jezika za svaki razred na Obrascu broj 19a u obliku lista veličine 21 x 29,5 cm, na 100-gramskoj hartiji, na svetložutoj podlozi sa Malim grbom Republike Srbije u pozadini teksta, a kada se štampa i izdaje dvojezično veličine je 25 x 35 cm.

Obrazac broj 19a iz stava 1. ovog člana odštampan je uz ovaj pravilnik i čini njegov sastavni deo.

**Član 24**

Osnovna škola za učenike sa smetnjama u razvoju i invaliditetom vodi evidenciju i izdaje javne isprave na obrascima propisanim ovim pravilnikom za osnovnu školu.

**Član 25**

Duplikati javnih isprava izdaju se na obrascima propisanim ovim pravilnikom za osnovnu školu na čijem se gornjem desnom uglu prve strane ispisuje reč: "DUPLIKAT" slovima veličine 5 mm.

**Član 25a**

Dnevnik obrazovno-vaspitnog rada koji škola vodi u elektronskom obliku sadrži i podatak o jedinstvenom matičnom broju učenika i roditelja, odnosno drugog zakonskog zastupnika učenika, u skladu sa zakonom.

Ukoliko škola vodi dnevnik obrazovno-vaspitnog rada u elektronskom obliku, na zahtev roditelja, odnosno drugog zakonskog zastupnika učenika, škola može da obezbedi autorizovani elektronski pristup podacima o uspehu i vladanju tog učenika.

Zahtev iz stava 2. ovog člana obavezno sadrži podatak o jedinstvenom matičnom broju učenika i njegovog roditelja, odnosno drugog zakonskog zastupnika učenika.

Elektronski pristup iz stava 2. ovog člana obezbeđuje se preko pristupnih parametara koje škola dostavlja podnosiocu zahteva - roditelju, odnosno drugom zakonskom zastupniku učenika, na adresu elektronske pošte navedene u zahtevu.

**Član 26**

Pogrešno upisani podaci u evidenciju precrtavaju se tako da ostanu čitljivi, a ispravka se potpisuje i overava pečatom škole.

Ukoliko se dnevnik obrazovno-vaspitnog rada vodi u elektronskom obliku, ispravka pogrešno unetih podataka vrši se elektronski, o čemu škola sačinjava trajni elektronski zapis.

**Član 27**

Danom početka primene ovog pravilnika prestaje da važi Pravilnik o sadržaju i načinu vođenja evidencije i izdavanju javnih isprava u osnovnoj školi ("Službeni glasnik RS", br. 55/06, 51/07, 67/08, 39/11, 82/12, 8/13, 70/15, 81/17 i 48/18), osim odredaba kojima su propisani obrasci koji se primenjuju u skladu sa članom 2. stav 2, članom 3. st. 1. i 3, članom 4. stav 1, članom 5. st. 4. i 8, članom 6. st. 1. i 2, članom 7. st. 2. i 3, članom 8, članom 9. stav 3, članom 10. stav 2, članom 11. st. 1. i 2, članom 12. stav 2, članom 14, članom 15. st. 1. i 2, članom 16, članom 18. stav 1, članom 19. st. 1. i 3, članom 21. stav 1. i članom 22. ovog pravilnika.

**Član 28**

Ovaj pravilnik stupa na snagu 1. septembra 2018. godine.

***Samostalni član Pravilnika o dopuni
Pravilnika o sadržaju i načinu vođenja evidencije i izdavanju javnih isprava u osnovnoj školi***

*("Sl. glasnik RS", br. 82/2018)*

**Član 2**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Obrasce koji su sastavni deo ovog pravilnika, možete pogledati** [**OVDE**](http://www.eupropisi.com/dokumenti/osevidencijaRS66_18.pdf)